1 400 ‘zama-zamas’ reeds in Vrystaat vasArgieffoto Volgens kapt. Stephen Thakeng, woordvoerder van die polisie, is 16 onwettige mynwerkers, wat 12 Zimbabwiërs en vier burgers van Lesotho insluit, Vrydag by Harmony se Elandskag in Welkom in hegtenis geneem. Die 16 verdagtes sal Maandag in die Welkom-landdroshof verskyn. Volgens Thakeng is 1 405 onwettige mynwerkers sedert Maart vanjaar reeds in die provinsie in hegtenis geneem. “Daar is ook 60 geregtelike doodsondersoek-sake geopen nadat onwettige mynwerkers ondergronds dood is.” Thakeng het gesê die meeste van die onwettige mynwerkers, wat reeds in hegtenis geneem is, is tot tussen drie maande en drie jaar tronkstraf of boetes van R1 500 tot R20 000 gevonnis. “Indien hulle nie die boetes kan bekostig nie, moet hulle tronkstraf uitdien en hulle kan moontlik gedeporteer word.” Die 22 vermeende onwettige mynwerkers wat vroeër verlede week in hegtenis geneem is, sal intussen ook weer Maandag in die hof verskyn om vir borgtog aansoek te doen.